b"\n_START_ARTICLE_\nLouis-Antoine Garnier-Pag\xc3\xa8s\n_START_SECTION_\nBiografia\n_START_PARAGRAPH_\nEra membre d'una fam\xc3\xadlia de burgesos republicans, fill d'un professor de ret\xc3\xb2rica i germ\xc3\xa0 del diputat republic\xc3\xa0 \xc3\x89tienne Garnier-Pag\xc3\xa8s. Treball\xc3\xa0 com a comerciant alhora que participava en les reunions de les societats secretes de Par\xc3\xads i durant la revoluci\xc3\xb3 de 1830 particip\xc3\xa0 en les revoltes dels obrers del quartier de Saint-Avoye. A la mort del seu germ\xc3\xa0 el 1842 el va substituir com a diputat republic\xc3\xa0 pel col\xc2\xb7legi electoral de Verneuil-sur-Avre (Eure). Reescollit el 1846, juntament amb Laurent-Antoine Pagnerre, Michel Goudchaux i Armand Marrast va organitzar l'estat major republic\xc3\xa0 clandest\xc3\xad i una campanya antimon\xc3\xa0rquica._NEWLINE_El 24 de febrer de 1848 particip\xc3\xa0 en els fets revolucionaris de Par\xc3\xads que suposaren l'abdicaci\xc3\xb3 de Llu\xc3\xads Felip I i form\xc3\xa0 part del nou govern provisional que va proclamar la rep\xc3\xbablica amb Dupont de l'Eure, Fran\xc3\xa7ois Arago, Lamartine, Adolphe Cr\xc3\xa9mieux, Marie i Ledru-Rollin. Immediatament fou restablert el c\xc3\xa0rrec d'alcalde de Par\xc3\xads i en fou nomenat. Abandon\xc3\xa0 el c\xc3\xa0rrec el 5 de mar\xc3\xa7 del mateix any quan fou nomenat ministre de finances del govern provisional. Va imposar alguns impostos addicionals, cosa que va evitar la bancarrota del nou govern per\xc3\xb2 que el va fer for\xc3\xa7a impopular. Tamb\xc3\xa9 va formar part de la Comissi\xc3\xb3 Executiva de la nova Assemblea Constituent. Despr\xc3\xa9s de l'elecci\xc3\xb3 com a president de Llu\xc3\xads Napole\xc3\xb3 Bonaparte mantingu\xc3\xa9 el seu esc\xc3\xb3 de diputat. _NEWLINE_Va abandonar l'esc\xc3\xb3 despr\xc3\xa9s del cop d'estat del 2 de desembre de 1851 que supos\xc3\xa0 la proclamaci\xc3\xb3 del Segon Imperi Franc\xc3\xa8s. Es retir\xc3\xa0 al m\xc3\xb3n dels negocis fins que fou escollit novament diputat a les eleccions legislatives franceses de 1863. El 13 de mar\xc3\xa7 de 1864 va ser imputat amb Carnot, Jules Favre, Jules Gr\xc3\xa9vy, Marie, Manuel Arag\xc3\xb3 i altres dirigent republicans per activitats contra l'Imperi, per\xc3\xb2 foren absolts. Tamb\xc3\xa9 es va oposar a la pol\xc3\xadtica d'enfrontament amb Pr\xc3\xbassia._NEWLINE_Quan despr\xc3\xa9s de la Guerra Franco-prussiana fou deposat Napole\xc3\xb3 III i es proclam\xc3\xa0 la Tercera Rep\xc3\xbablica Francesa form\xc3\xa0 part novament del govern de defensa nacional. No aconsegu\xc3\xad ser elegit diputat a les eleccions legislatives de 1873 i es retir\xc3\xa0 de la vida p\xc3\xbablica."